
Na temelju  članka 95. stavak 1. Zakona o komunalnom gospodarstvu ( Narodne novine br. 68/18,32/20,145/24), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20)  te članka 32. Statuta Općine Generalski Stol (Glasnik br. 01/21, 03/25,03/26) Općinsko vijeće Općine Generalski Stol na 0___. sjednici održanoj ___. 2026. godine donijelo je
O D L U K U
o komunalnoj naknadi Općine Generalski Stol

I.OSNOVNE ODREDBE
Članak 1.
Ovom Odlukom utvrđuje se komunalna naknada u Općini Generalski Stol, svrha komunalne naknade, područja zona u Općini Generalski Stol u kojima se naplaćuje komunalna naknada, koeficijenti zona (Kz), koeficijenti namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za Općinu Generalski Stol koje se u potpunosti ili djelomično oslobađaju od plaćanja komunalne naknade, obveznici i obveza plaćanja komunalne naknade, obračun komunalne naknade, uvjeti zbog kojih se u pojedinačnim slučajevima može odobriti potpuno ili djelomično oslobođenje od obveze plaćanja komunalne naknade, donošenje rješenja o komunalnoj naknadi, te duga pitanja važna za komunalnu naknadu.

II. SVRHA KOMUNALNE NAKNADE

Članak 2.
Komunalna naknada je novčano javno davanje koje se plaća za održavanje komunalne  infrastrukture. 
Komunalna naknada je prihod proračuna Općine Generalski Stol, a koristi se za:

· financiranje održavanja i građenja komunalne infrastrukture,
· financiranje građenja i održavanja objekata predškolskog, školskoga, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Generalski Stol ako se time ne dovodi u pitanje mogućnost održavanja i građenja komunalne infrastrukture. 

Članak 3. 
Komunalna naknada plaća se za:
· stambeni prostor,
· poslovni prostor, 
· garažni prostor, 
· građevinsko zemljište koje služi za obavljanje poslovne djelatnosti,
· neizgrađeno građevinsko zemljište, 

Komunalna naknada plaća se za nekretnine iz stavka 1. ovog članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Generalski Stol. 
Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost. 
Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

III. OBVEZNICI PLAĆANJA KOMUNALNE NAKNADE
Članak 4.
Komunalnu naknadu plaća vlasnik, odnosno korisnik nekretnine iz članka 3. ove Odluke. 
Korisnik nekretnine iz prethodnog članka plaća komunalnu naknadu ako: 
1. je na njega obveza plaćanja te naknade prenesena pisanim ugovorom 
2. nekretninu koristi bez pravnog osnova ili 
3. se ne može utvrditi vlasnik. 
Vlasnik nekretnine solidarno jamči za plaćanje komunalne naknade, ako je obveza plaćanja te naknade prenesena na korisnika nekretnine pisanim ugovorom.




IV. OBVEZA PLAĆANJA KOMUNALNE NAKNADE
Članak 5.
Obveza plaćanja komunalne naknade nastaje: 
1. danom izvršnosti uporabne dozvole, odnosno danom početka korištenja nekretnine koja se  koristi bez uporabne dozvole 
2. danom sklapanja ugovora kojim se stječe vlasništvo ili pravo korištenja nekretnine 
3. danom pravomoćnosti odluke tijela javne vlasti kojim se stječe vlasništvo nekretnine 
4. danom početka korištenja nekretnine koja se koristi bez pravne osnove. 
Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine), prijaviti Jedinstvenom upravnom odjelu nastanak te obveze, odnosno promjenu tih podataka. 
Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.
V. PODRUČJA ZONA
Članak 6. 
Područja zona u Općini Generalski Stol u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom. 
	Komunalna naknada naplaćuje se na cijelom Području Općine Generalski Stol koje je podijeljeno u dvije zone:
I.zona obuhvaća sljedeća naselja:
Generalski Stol, Dobrenići, Erdelj, Gorinci, Skukani, Tomašići, Radočaji, Gornji  Zvečaj, Gradišće, Lipa, Lipov Pesak, Protulipa, Trnovo


II. zona obuhvaća sljedeća naselja:
Duga Gora, Mateško Selo, Jankovo Selište, Keići, Petrunići, Goričice Dobranske, Gornje Bukovlje, Donje Bukovlje, Crno Kamanje, Brcković Draga, Mrežnički Brest, Sarovo.

VI. KOEFICIJENTI ZONA
Članak 7.
Utvrđuju se koeficijenti zone (Kz) kako slijedi:
· za I. zonu   koeficjent (Kz) iznosi 1,00
· za II. zonu  koeficjent (Kz) iznosi 0,80



VII. KOEFICIJENTI NAMJENE

Članak 8.

Koeficijent namjene (Kn) ovisno o vrsti nekretnine i djelatnosti koja se obavlja, iznosi za: 
1. stambeni prostor                                                                                                        1,00
2. stambeni i poslovni prostor koji koriste neprofitne udruge građana                         1,00
3. garažni  prostor                                                                                                          1,00
4. poslovni prostor koji služi za proizvodne djelatnosti                                                1,00
5. poslovni prostor koji služi za djelatnosti koje nisu proizvodne                                 1,50
6. građevinsko zemljište koje služi obavljanju poslovne djelatnosti iznosi 10% koeficijenta namjene određen za poslovni prostor
7. neizgrađeno građevinsko zemljište                                                                           0,05 

Za poslovni prostor i građevinsko zemljište koje služi obavljanju poslovne djelatnosti, u slučaju kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište.
U objektima koji se koriste kao stambeni i kao poslovni prostor, naknada se obračunava posebno za stambeni, a posebno za poslovni prostor. U objektima koji se koriste kao poslovni prostor, naknada se obračunava posebno za proizvodni, a posebno za poslovni prostor za ostale namjene.
Za stambeni prostor za koji ne postoji podatak o stvarnoj površini, obračun komunalne naknade vršit će se na temelju obračunske osnovice od 50 m2.

VIII. ROK PLAĆANJA
Članak 9. 
            Komunalna naknada plaća se polugodišnje, a najkasnije do 15-tog u mjesecu za proteklo polugodište, s time da se za 2. polugodište plaća do 15-tog prosinca tekuće godine.
Obveznicima plaćanja komunalne naknade dostavljaju se prema pravomoćnim odnosno konačnim rješenjima dvije uplatnice za jednu kalendarsku godinu. 

Članak 10.
 	Kontrolu naplate komunalne naknade kao i ovrhu provodi Jedinstveni upravni odjel Općine Generalski Stol na način i po postupku propisanom zakonom kojim se utvrđuje opći odnos između poreznih obveznika i poreznih tijela koja primjenjuju propise o porezima i drugih javnim davanjima, ako Zakonom o komunalnom gospodarstvu nije propisano drugačije. 

IX. OSLOBOĐENJA OD PLAĆANJA KOMUNALNE NAKNADE
Članak 11.
Od plaćanja komunalne naknade u potpunosti se oslobađaju sljedeće nekretnine:
1. kojima se koristi Hrvatska vojska za djelatne potrebe obrane ( vojarne, vježbališta i sl. )
2. koje se upotrebljavaju za djelatnost  predškolskog, osnovnog, srednjeg i visokog obrazovanja,
3. koje se koriste za obavljanje djelatnosti iz područja kulture i športa
4. koje koriste ustanove zdravstvene zaštite i socijalne skrbi u vlasništvu države i županije
5. koje se upotrebljavaju za djelatnost vatrogasnih službi
6. koje služe vjerskim zajednicama za obavljanje vjerske i obrazovne djelatnosti
7. za građevinska zemljišta na kojima su spomen obilježja, spomen područja i masovne grobnice
8. u vlasništvu općine čije se održavanje financira iz proračuna općine  osim nekretnina koje se dane u zakup odnosno najam.


Članak 12.

Jedinstveni  upravni odjel može u pojedinačnim slučajevima na zahtjev stranke odobriti privremeno oslobođenje od plaćanja komunalne naknade u slijedećim slučajevima:
-osobe koje primaju stalnu socijalnu pomoć
-staračka domaćinstva (bračni par ili samac starosti preko 65 godina) slabijeg materijalnog statusa, sukladno uvjetima iz Programa socijalne skrbi Općine Generalski Stol. 
- osobama koje se ne mogu koristiti nekretninama radi oštećenja uzrokovanih elementarnim nepogodama do osposobljavanja nekretnina za njihovo korištenje


Članak 13.

Rješenje o privremenom oslobađanju od obveze plaćanja komunalne naknade donosi Jedinstveni upravni odjel za jednu kalendarsku godinu, po zahtjevu obveznika uz priložene dokaze o ostvarivanju tog prava sukladno odredbama ove Odluke. Zahtjev za ishođenje Rješenja o privremenom oslobađanju od obveze plaćanja komunalne naknade podnosi se svake kalendarske godine posebno. 


X. ODLUKA O ODREĐIVANJU VRIJEDNOSTI BODA KOMUNALNE NAKNADE
Članak 14.
Općinsko vijeće Općine Generalski Stol posebnom odlukom utvrđuje vrijednost boda komunalne naknade do kraja studenog tekuće godine koja se primjenjuje od 1. siječnja iduće godine. 
Ako Općinsko vijeće ne odredi vrijednosti boda komunalne naknade (B) do kraja studenog tekuće godine, za obračun komunalne naknade u slijedećoj kalendarskoj godini, vrijednost boda se ne mijenja.


XI. OBRAČUN KOMUNALNE NAKNADE
Članak 15.
Komunalna naknada obračunava se po četvornome metru (m2) površine nekretnine za koju se utvrđuje obveza plaćanja komunalne naknade i to za:
· stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine“ broj 40/97, 117/05) 
· građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornome metru (m²) površine nekretnine utvrđuje se množenjem:
· koeficijenta zone (Kz),
· koeficijenta namjene (Kn) i 
· vrijednosti boda komunalne naknade (B).

	U objektima koji se koriste kao stambeni i kao poslovni prostor, komunalna naknada se obračunava posebno za stambeni, a posebno za poslovni prostor.

XII. RJEŠENJE O KOMUNALNOJ NAKNADI
Članak 16.
Rješenje o komunalnoj naknadi donosi Jedinstveni upravni odjel Općine Generalski Stol sukladno ovoj Odluci i Odluci o vrijednosti boda komunalne naknade (B) u postupku pokrenutom po službenoj dužnosti.
 	Rješenje iz prethodnog stavka ovog članka donosi se do 31. ožujka tekuće godine, ako se Odlukom Općinskog vijeća Općine Generalski Stol mijenja vrijednost boda komunalne naknade ili drugi podatak bitan za njezin izračun u odnosu na prethodnu godinu kao i u slučaju promjene drugih podataka bitnih za utvrđivanje obveze plaćanja komunalne naknade. 
	Rješenjem o komunalnoj naknadi utvrđuje se:
· iznos komunalne naknade po četvornome metru (m²) nekretnine, 
· obračunska površina nekretnine 
· godišnji iznos komunalne naknade
· mjesečni iznos komunalne naknade odnosno iznos obroka komunalne naknade ako se naknada ne plaća mjesečno, 
· rok za plaćanje mjesečnog iznosa komunalne naknade odnosno iznosa obroka komunalne naknade ako se naknada ne plaća mjesečno.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.  

Ništavo je rješenje o komunalnoj naknadi koje nema propisani sadržaj. 

Rješenje o komunalnoj naknadi donosi se i ovršava u postupku i na način propisan zakonom koji se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije. 

Protiv rješenja o komunalnoj naknadi i rješenja o njegovoj ovrsi te rješenja o obustavi postupka, može se izjaviti žalba o kojoj odlučuje upravno tijelo županije nadležno za poslove komunalnog gospodarstva.  

XIII.  PRIJELAZNE I ZAVRŠNE ODREDBE
Članak 17.
Danom stupanja na snagu ove Odluke prestaje važiti Odluka o komunalnoj naknadi općine Generalski Stol („Glasnik Općine Generalski Stol “ broj 02/19).
	Ova Odluka stupa na snagu osmog dana od dana objave u „Glasniku Općine Generalski Stol“, a primjenjivat će se od 01.01.2027. godine.
  
PREDSJEDNIK OPĆINSKOG VIJEĆA 
                                                                                                              Damir Kolić

